钦定古今图书集成/明伦汇编/官常典/第776卷 > 费立 吕伟德
## 钦定古今图书集成/明伦汇编/官常典/第776卷 > 费立 吕伟德

按《华阳国志》，“立字建熙，犍为南安人也。父揖，字君让，
巴西太守。立学义冲邃，元静沉默，察孝廉，王国中尉。
王年少，好轻行游观，立常正色匡谏，及上疏风喻，辞
义剀切，合箴规之体。出为成都令，县名难治，立莅之
垂绩。以性公亮，入为州大中正，除巴西太守，不就。转
梁益宁三州都督，兼尚书。值大驾西幸长安，常与大”
臣居守在洛，加员外散骑常侍，封关内侯。每准正三
州人物，品格褒贬，帅意方规，无复疏亲，莫不畏敬。然
委曲者多恨其绳墨，数辞诸郡，意在河、秦、淮、颍。久之，
朝议欲以为荆州，永嘉六年，与子并没于寇。立时汉
国吕毅叔伟德以清彦辟，别举秀才，尚书郎、秦国内
史、长水校尉、员外常侍、梁州都督，与立同没于寇。